Verbied hoenderinvoere uit Brasilië, sê FairPlayArgieffoto (Foto: PublicDomainPictures/Pixabay) Die organisasie FairPlay het die vervolging van 11 voormalige werkers van die Brasiliaanse hoenderverwerker BRF SA verwelkom en weereens ŉ beroep op die Suid-Afrikaanse regering gedoen om sy veiligheidsregulasies oor Brasiliaanse bees- en hoendervleis te verskerp. Die FairPlay-beweging beywer hom vir die beëindiging van sogenaamde roofsugtige handelspraktyke tussen lande. Reuters het vroeër berig BRF SA, die wêreld se grootste hoenderuitvoerder, word strafregtelik ondersoek omdat veiligheidstoetse glo omseil is. Altesaam 11 oudwerkers, onder wie twee voormalige adjunkpresidente vir gehaltebeheer, is nou formeel aangekla in verband met dié skandaal. Die aanklagte hou verband met bewyse dat dokumente en etikette tussen 2012 en 2018 vervals is, asook dat bestanddele in die dierevoer nie akkuraat aangedui is nie. Hulle word ook beskuldig dat verbode bestanddele ingesluit is en dat wanvoorstellings aan reguleerders gemaak is oor sekere van die bestanddele wat gebruik is om die voer mee te maak. FairPlay sê die probleem met invoere is nie nuut nie en dat daar al sedert 2017 klagtes oor die Brasiliane se voedselveiligheidsprosedures is. Hy het die owerhede toe al gevra om stappe te doen, maar ŉ tydelike verbod is opgehef en Brasiliaanse hoenderstukke het die land weer in rekordgetalle binnegestroom. Die organisasie sê talle lande het al stappe gedoen oor invoere uit Brasilië, maar dié land is steeds die grootste verskaffer van ingevoerde hoender aan Suid-Afrika. Verlede jaar het Suid-Afrika ŉ rekordmaat van 348 000 ton pluimvee vanaf Brasilië ingevoer. In September vanjaar het dié syfer op 205 000 ton gestaan. Die organisasie sê dit is tot 50% van alle hoenderinvoere na Suid-Afrika. FairPlay sê heelwat van dié hoenderprodukte kon afkomstig gewees het van pluimveeprodusente wat met BRF SA verbind is. “Ons behoort die voorbeeld van die Europese Unie te volg wat langer as ŉ jaar invoere van 20 Brasiliaanse vleisverspreiders verbied het. Die meeste hiervan was vir aanlegte wat BRF SA bedryf,” het die organisasie gesê. “Die Brasiliaanse vervolgingsproses kan dalk ŉ wyle duur, maar die kommer oor voedselveiligheid in Suid-Afrika is veel dringender. FairPlay doen ŉ beroep op die regering om ŉ algehele verbod op alle hoenderinvoere uit Brasilië te plaas tot produsente daar aan ons veearts-inspekteurs kan bewys dat hulle vleis veilig is. “Die gebruik van Suid-Afrikaanse invoerders om vleis uit verskillende lande saam te verpak sonder dat daar enige naspeurbaarheid is, beteken dit is onmoontlik om Brasiliaanse vleis in ons supermarkte te identifiseer.”